4 หุ้น “คริปโต” ดีดคึก! รับบิทคอยน์ ทะลุ 3 หมื่นเหรียญ
JTS-ZIGA-GTV- AJA ราคาหุ้นบนกระดานดีดตัวคึก! ตอบรับราคาบิทคอยน์ปรับตัวขึ้นวันนี้พุ่งขึ้น 1,749.9 ดอลลาร์ หรือ 6.18% แตะ 30,059.7 ดอลลาร์ 
JTS-ZIGA-GTV- AJA ราคาหุ้นบนกระดานดีดตัวคึก! ตอบรับราคาบิทคอยน์ปรับตัวขึ้นวันนี้พุ่งขึ้น 1,749.9 ดอลลาร์ หรือ 6.18% แตะ 30,059.7 ดอลลาร์ 
11 เม.ย. 2566

ผู้สื่อข่าวรายงานว่า วันนี้ (11 เม.ย. 66) ราคาหุ้นกลุ่มขุดเหรียญบิทคอยน์กอดคอปรับตัวขึ้นอย่างร้อนแรง โดยล่าสุด ณ เวลา 10:10 น. นำโดย บริษัท จัสมิน เทคโนโลยี โซลูชั่น จำกัด (มหาชน) หรือ JTS อยู่ที่ระดับ 35.00 บาท บวก 1.00 บาท หรือ 2.94% สูงสุดที่ระดับ 35.75 บาท ต่ำสุดที่ระดับ 35.75 บาท ด้วยมูลค่าการซื้อขาย 35.43 ล้านบาท
บริษัท ซิก้า อินโนเวชั่น จำกัด (มหาชน) หรือ ZIGA ราคาหุ้นอยู่ที่ระดับ 3.38 บาท บวก 0.26 บาท หรือ 8.33% สูงสุดที่ระดับ 3.46 บาท ต่ำสุดที่ระดับ 3.30 บาท ด้วยมูลค่าการซื้อขาย 67.57 ล้านบาท
บริษัท กรีนเทค เวนเจอร์ส จำกัด (มหาชน) หรือ GTV ราคาหุ้นอยู่ที่ระดับ 0.27 บาท บวก 0.01 บาท หรือ 3.85%  สูงสุดที่ระดับ 0.28 บาท ต่ำสุดที่ระดับ 0.27 บาท ด้วยมูลค่าการซื้อขาย 23.04 ล้านบาท
บริษัท เอเจ แอดวานซ์ เทคโนโลยี จำกัด (มหาชน) หรือ AJA ราคาหุ้นอยู่ที่ระดับ 0.23 บาท บวก 0.01 บาท หรือ 4.55%  สูงสุดที่ระดับ 0.23 บาท ต่ำสุดที่ระดับ 0.23 บาท ด้วยมูลค่าการซื้อขาย 7.97 แสนบาท
สำหรับราคาหุ้น JTS, ZIGA, GTV และ AJA ดีดตัวขึ้นสอดคล้องไปในทิศทางของราคาบิทคอยน์ปรับตัวขึ้นทะลุ 30,000 ดอลลาร์ได้อย่างแข็งแกร่งนับตั้งแต่เช้าของวันนี้ จนกระทั่งล่าสุด ณ เวลา 10:38 น.ตามเวลาไทย ราคาบิตคอยน์พุ่งขึ้น 1,749.9 ดอลลาร์ หรือ 6.18% แตะที่ 30,059.7 ดอลลาร์
ทั้งนี้ เอดเวิร์ด โมยา นักวิเคราะห์จากบริษัท Oanda กล่าวว่า นักลงทุนเข้าซื้อเหรียญคริปโทเคอร์เรนซี ซึ่งรวมถึงบิทคอยน์และอีเธอร์ หลังจากมีสัญญาณบ่งชี้ว่าวิกฤตการณ์ในภาคธนาคารเริ่มบรรเทาลง ขณะที่นักลงทุนจับตาตัวเลขเงินเฟ้อของสหรัฐในสัปดาห์นี้ รวมทั้งรายงานผลประกอบการของธนาคารรายใหญ่ในสหรัฐ เพื่อประเมินแนวโน้มของภาคธนาคาร หลังจากการล้มละลายของซิลิคอน วัลเลย์ แบงก์ (SVB)
ขณะที่บริษัทจดทะเบียนของสหรัฐจะเริ่มรายงานผลประกอบการในสัปดาห์นี้ โดยธนาคารขนาดใหญ่ ได้แก่ เจพีมอร์แกน เชส, ซิตี้กรุ๊ป และเวลส์ ฟาร์โกจะรายงานผลประกอบการประจำไตรมาส 1/2566 ในวันศุกร์นี้
อย่างไรก็ตาม นักลงทุนจับตาสหรัฐเปิดเผยดัชนีราคาผู้บริโภค (CPI) ประจำเดือนมี.ค.ในวันพุธที่ 12 เม.ย. รวมทั้งรายงานการประชุมนโยบายการเงินของเฟดประจำวันที่ 21-22 มี.ค.ในวันดังกล่าว และจากนั้นจะมีการเปิดเผยดัชนีราคาผู้ผลิต (PPI) ประจำเดือนมี.ค.ในวันพฤหัสบดีที่ 13 เม.ย.